जो लड़कियां सबसे जीतीं, वो देश के सिस्टम से हार गईं
जब मैंने त्रिपुरा में दीपा कर्माकर से भेंट की, तब मुझे समझ आया था कि भारत में एक स्पोर्ट्स-वुमन होने के क्या मायने हैं। मैं संकरी गलियों से होते हुए एक बड़े ही साधारण-से घर में पहुंची, जहां एक प्यारी लड़की से मेरी भेंट हुई। Meghna Pant's column - The girls who won the most were defeated by the country's system
आधी आबादी - बेटियों से ऐसा सलूक क्यों?
जब मैंने त्रिपुरा में दीपा कर्माकर से भेंट की, तब मुझे समझ आया था कि भारत में एक स्पोर्ट्स-वुमन होने के क्या मायने हैं। मैं संकरी गलियों से होते हुए एक बड़े ही साधारण-से घर में पहुंची, जहां एक प्यारी लड़की से मेरी भेंट हुई। वे दीपा थीं। वे अपने मेडल्स से घिरी हुई थीं। मैं चकित रह गई। वे फ्लैट-फुटेड थीं यानी उनके पैर सपाट थे, इसके बावजूद वे ओलिम्पिक के लिए क्वालिफाई करने वाली भारत की पहली महिला जिमनास्ट बनीं।
उनके पास वॉल्टिंग टेबल नहीं थी, इसलिए वे एक-दूसरे के ऊपर मैट्स रखकर उस पर ही अभ्यास करती थीं। वे भारत की पहली ऐसी महिला बनीं, जिन्होंने प्रोदुनोवा वॉल्ट कर दिखाया, जबकि इसे बायोकेमिकल रूप से बहुत मुश्किल और अत्यंत खतरनाक माना जाता है। मानसून के दौरान उनकी जिम में तिलचट्‌टे और चूहे भर जाते हैं। 2014 के कॉमनवेल्थ गेम्स में उन्होंने जब कांस्य पदक जीता, तब उनके टखनों में सूजन थी। लेकिन वे वॉल्ट करती हुई इतिहास में दाखिल हुईं। उन्होंने ऐसी उड़ान भरी कि हमारे दिल गर्व से धड़क उठे।
वे अकेली नहीं हैं। दीपिका कुमार एक रिक्शा चालक की बेटी हैं। उन्होंने घर के बने धनुष और पत्थरों से तीरंदाजी की प्रैक्टिस की थी। 2012 में वे दुनिया की नम्बर वन आर्चर बन गईं। 29 साल की उम्र में पैरालाइज्ड हो गईं दीपा मलिक भारत की इकलौती ऐसी महिला हैं, जिन्होंने 45 की उम्र में पैरालिम्पिक गेम्स में पदक जीता। साक्षी मलिक ने पितृसत्तात्मक समाज से संघर्ष करते हुए एक ऐसे खेल (कुश्ती) में अपना मुकाम बनाया, जिसमें अमूमन पुरुषों का वर्चस्व रहता है। वे अपने राज्य हरियाणा के बेटी बचाओ आंदोलन का चेहरा बनकर उभरीं।
इन लड़कियों ने शून्य से शुरुआत की थी। भारत के दूरगामी इलाकों में उनके पास न के बराबर सुविधाएं थीं। उन्होंने अपने अस्तित्व के लिए संघर्ष किया और गांव-कस्बों की पुरुष-सत्ता से जूझीं। भारतीय खेलों में व्याप्त लालफीताशाही और नौकरशाही से लड़ते हुए वे आगे बढ़ीं। क्रिकेट के दीवाने देश में उन्होंने वैकल्पिक खेलों को चुना। उन्होंने समाज के इस पूर्वग्रह का भी सामना किया कि स्त्रियों की परफॉर्मेंस का कोई स्टैंडर्ड नहीं होता। उन्होंने जुझारूपन का परिचय दिया। उन्होंने अपनी कमियों को ताकत बनाया। अंतरराष्ट्रीय एथलीटों के सामने उन्होंने मुकाबला किया और जीतीं।
भारत जैसे देश में स्पोर्ट्स-वुमन होना आसान नहीं है। लेकिन खेलों की दुनिया स्त्रियों के सशक्तीकरण का एक महत्वपूर्ण माध्यम है और भारत जैसे देश में स्त्रियों का विश्व चैम्पियन बनना बहुत मायने रखता है। इन महिला खिलाड़ियों ने अकल्पनीय मुश्किलों का सामना किया है और इस मुकाम पर पहुंची हैं। उन्होंने अविश्वसनीय संघर्ष किए हैं। इसके बावजूद वे टूटी नहीं और अपना सर्वश्रेष्ठ देती रहीं।
लेकिन सांसद बृज भूषण सिंह वाले मामले ने उन्हें आखिरकार तोड़ दिया है। सड़कों पर जिस तरह से उन्हें घसीटा गया, उसने उनकी अस्मिता को तार-तार कर दिया है। वे महीनों तक उस न्याय के लिए याचना करती रहीं, जो कि उनका अधिकार था। हमने, हमारे तंत्र ने उन्हें तोड़ दिया, उनके जज्बे को नष्ट कर दिया। इसके साथ ही उन लाखों लड़कियों की उम्मीदें भी कमजोर हो गई हैं, जो रोज अपने परिवार और आस-पड़ोस से संघर्ष करते हुए न केवल देश के लिए खेलने बल्कि जीतने का भी सपना संजोए हुए हैं।
लेकिन अब वे कैसे संघर्ष कर सकेंगी, जब वे यह देख रही हैं कि लड़कियों की जीत, पदक, कीर्तिमानों और उनसे देश के बढ़े मान-सम्मान के बावजूद उन्हें मूलभूत न्याय नहीं दिया गया है और उनके साथ सामान्य नागरिकों से भी बदतर व्यवहार किया गया है? ऐसा नहीं होना चाहिए था। ऐसा कभी भी नहीं होने दिया जा सकता था।
बेटी बचाओ, बेटी पढ़ाओ, बेटियों को खेल खिलाओ... लेकिन फिर इन्हीं बेटियों को तड़पाओ? आखिर किसलिए?​​​​​​​
(ये लेखिका के अपने विचार हैं)